## Carlos Mazón exigix al Govern central l’exempció de l’IBI i l’IAE als afectats per les riuades per al 2025

*** Torna a reclamar a l’Estat “impostos zero” per a tots els damnificats i lamenta que es cobre l’IVA en l’adquisició de cotxes i la rehabilitació de vivendes, així com els préstecs a retornar amb interessos de l’executiu central
* Destaca que el Consell ha posat en marxa quatre mesures d’impostos zero en donacions, transmissions patrimonials, cànon de sanejament de l’aigua o els préstecs sense interessos de l’Institut Valencià de Finances**

**València.**

El president de la Generalitat, Carlos Mazón, ha exigit al Govern d’Espanya l’“exempció de l’impost sobre béns immobles (IBI) i l’impost sobre activitats econòmiques (IAE) a tots els afectats per les riuades per al 2025”.

El cap del Consell ha qualificat d’“immoral” que les persones hagen de pagar “per una activitat que no podran fer o per una vivenda que no podran gaudir”.

Així mateix, Mazón ha tornat a reclamar al Govern central “impostos zero per a les persones afectades per les riuades” i ha lamentat que enfront de l’exoneració d’impostos del Consell als damnificats, l’executiu central vullga “cobrar l’IVA o els interessos dels préstecs”.

El president ha insistit a reclamar “IVA zero” per a la reposició i reparació de vehicles, així com la rehabilitació de vivendes danyades. A més, ha recordat que “els crèdits de l’executiu central s’han de retornar amb interessos”.

El cap del Consell ha contraposat les iniciatives de la Generalitat, que ha posat en marxa quatre mesures d’impostos zero. Així, ha fet referència a les bonificacions als impostos en successions i donacions, “perquè ningú haja de pagar per cap ajuda”, o l’exempció en l’impost sobre transmissions patrimonials, perquè “cap afectat que adquirisca un vehicle de segona mà abone este impost”.

Igualment, el president ha recordat altres mesures fiscals de suport al ciutadà, com l’exempció del cànon de sanejament per als afectats per les riuades.

A més, el cap del Consell ha destacat els 350 milions en línies de liquiditat “a cost zero” per a autònoms i empreses afectats, habilitades des de l’Institut Valencià de Finances i Afín SGR, gràcies a l’aportació directa de la Generalitat de 65 milions d’euros que es destinen a cobrir el tipus d’interés que correspondria aplicar a estes operacions.

Fecha: 03/01/2025